(11)

Le Rialachán (AE) 2021/2116, tugadh isteach an córas faireacháin limistéir mar ghné éigeantach den chóras comhtháite. D’fhonn a áirithiú go gcuirfear an oibleagáid sin chun feidhme i gceart ar bhealach aonfhoirmeach, ba cheart an raon feidhme céanna a bheith ag an gcóras faireacháin limistéir i ngach Ballstát, rud a chumhdódh gach tairbhí agus gach idirghabháil limistéarbhunaithe a bhainistítear faoin gcóras comhtháite agus gach coinníoll go bhféadfaí faireachán a dhéanamh air. Ba cheart tús áite a thabhairt d’uathoibriú na hanailíse sonraí faoin gcóras faireacháin limistéir chun tacú leis an gcuspóir trasearnálach maidir le nuachóiriú CBT. Ar na cúiseanna sin, ba cheart líon na gcoinníollacha incháilitheachta is féidir a mheas go bhféadfaí faireachán a dhéanamh orthu le sonraí satailíte ó na satailítí Sentinel de chuid chlár Copernicus nó le sonraí eile a bhfuil luach coibhéiseach ar a laghad iontu a mhéadú de réir a chéile. Chun na críche sin, maidir leis na coinníollacha incháilitheachta go léir is féidir a mheas go bhféadfaí faireachán a dhéanamh orthu trí uathphróiseáil sonraí satailíte ó na satailítí Sentinel de chuid chlár Copernicus, ba cheart do na Ballstáit a áirithiú in 2023 agus in 2024 go mbeidh siad faoi réir an chórais faireacháin limistéir. Féadfaidh na Ballstáit cinneadh a dhéanamh, áfach, cé acu an dtugtar nó nach dtugtar aghaidh go hiarbhír ar na coinníollacha incháilitheachta sin go bhféadfaí faireachán a dhéanamh orthu trí phróiseáil a dhéanamh ar shonraí satailíte ó na satailítí Sentinel de chuid chlár Copernicus nó ar shonraí eile a bhfuil luach coibhéiseach ar a laghad iontu. I gcás nach féidir a mheas go bhféadfaí faireachán a dhéanamh ar choinníollacha incháilitheachta trí shonraí satailíte ó na satailítí Sentinel de chuid chlár Copernicus, féadfaidh na Ballstáit cinneadh a dhéanamh aghaidh a thabhairt orthu sin trí shonraí eile a phróiseáil a bhfuil luach coibhéiseach ar a laghad iontu, nó a mheas nach bhféadfaí faireachán a dhéanamh orthu. Ó 2025 ar aghaidh, maidir leis na coinníollacha incháilitheachta go léir is féidir a mheas go bhféadfaí faireachán a dhéanamh orthu trí uathphróiseáil sonraí satailíte ó na satailítí Sentinel de chuid chlár Copernicus nó grianghraf geochlibeáilte, ba cheart do na Ballstáit a áirithiú go mbeidh siad faoi réir an chórais faireacháin limistéir. Mar sin féin, i bhfianaise na hiarrachta agus na n-infheistíochtaí is gá chun grianghraif gheochlibeáilte a chur san áireamh mar shonraí ar luach coibhéiseach ar a laghad le haghaidh an chórais faireacháin limistéir, ba cheart tréimhse a dheonú do na Ballstáit chun an obair ullmhúcháin is gá a dhéanamh. Ar an gcúis sin, maidir le coinníollacha incháilitheachta ar féidir a mheas go bhféadfaí faireachán a dhéanamh orthu trí ghrianghraif gheochlibáilte, ní mór do na Ballstáit a áirithiú gur cheart iad a chumhdach de réir a chéile le linn na clárthréimhse. Leis na hiarrachtaí sin ba cheart ráta leanúnach dul chun cinn a áirithiú ó 2025 ar aghaidh. Maidir leis na coinníollacha incháilitheachta is féidir a mheas go bhféadfaí faireachán a dhéanamh orthu trí ghrianghraif gheochlibáilte, ba cheart do na Ballstáit a chinneadh cé na cinn acu a thagann faoi réir an chórais faireacháin limistéir gach bliain. Ina theannta sin, chun cuidiú leis na Ballstáit a thuilleadh agus an teicneolaíocht nua sin á comhtháthú sa chóras faireacháin limistéir, maidir le céatadán d’idirghabhálacha, ar a laghad, nach féidir a mheas go bhféadfaí faireachán a dhéanamh orthu ach trí ghrianghraif gheochlibeáilte, ba cheart do na Ballstáit iad a chur faoi réir an chórais faireacháin limistéir roimh an 1 Eanáir 2027. Ba cheart an tsolúbthacht a bheith ag na Ballstáit a chinneadh cé na hidirghabhálacha, a bhfuil coinníoll incháilitheachta amháin ar a laghad ag gabháil leo a ndéanfar faireachán air le grianghraif gheochlibáilte faoin gcóras faireacháin limistéir, atá ar áireamh sa chéatadán. Ina gcinneadh, áfach, ba cheart do na Ballstáit a áirithiú go mbeidh gach idirghabháil limistéarbhunaithe faoi réir córas faireacháin limistéir mar a cheanglaítear le hAirteagal 70 de Rialachán (AE) 2021/2116.